**ספר דברים פרק א א-יח**

(ה) בְּעֵבֶר הַיַּרְדֵּן בְּאֶרֶץ מוֹאָב הוֹאִיל משֶׁה בֵּאֵר אֶת הַתּוֹרָה הַזֹּאת לֵאמֹר:

**רש"י על דברים פרק א פסוק ה**

**(ה) הואיל - התחיל** כמו הנה נא הואלתי:

באר את התורה - בשבעים לשון פירשה להם:

**ספר גור אריה על דברים פרק א פסוק ה**

[יח] בשבעים לשון פירשה להם. דאם לא כן, מהו לשון "באר", שמשמעותו מבואר עד שהכל מבינים, אלא שפירש להם בשבעים לשון. והרא"ם מפרש דילפינן בגזירה שוה "באר" "באר" דכתוב בפרשת כי תבא (להלן כז, ח) "באר היטב". ו"היטב" בגלגולו שבעים, כזה; ה', ה"י, הי"ט, היט"ב:

**פרוש הט"ז על התורה - דברים פרק א פסוק ה**

וצריך ביאור מה ענין התחלה לכאן והלא גם סיום היה שם,

**רואים שיש כאן של איזה ענין שלא הסתיים שם, אבל מה הוא אותו ענין?**

**מדרש רבה דברים פרשה א פסקה א**

**(א) אלה הדברים הלכה אדם מישראל מהו שיהא מותר לו לכתוב ספר תורה בכל לשון וכו' כך שנו חכמים אין בין ספרים לתפילין ומזוזות אלא שהספרים נכתבים בכל לשון** ... **אמר הקב"ה ראה לשונה של תורה מה חביבה שמרפאה את הלשון מנין ...** **רב לוי אמר מה לנו ללמוד ממקום אחר נלמוד ממקומו הרי משה עד שלא זכה לתורה כתיב בו (שם ד) לא איש דברים אנכי כיון שזכה לתורה נתרפא לשונו והתחיל לדבר דברים מנין ממה שקרינו בענין אלה הדברים אשר דבר משה:**

**שפת אמת ספר דברים - פרשת דברים - שנת ]תרל"א[**

במדרש מרפא לשון עץ חיים כו'. ספרים נכתבין בכל לשון כו' לא איש דברים. משזכה לתורה אלה הדברים כו'. כי התורה נותנת חיים לכל הנבראים כי באורייתא ברא קוב"ה עלמא וחיות הכל מהתורה. ולכך מתיר את הלשון שלשונות האומות הם רחוקות מהקדושה ומתגשמים. מ"מ ע"י שנתלבשו בתורה באותו לשון מתרפא הלשון ומתקרבות ג"כ להקדושה ולכך מותרין הס' להיות נכתבין בכל לשון. ...ומ"ש מרע"ה לא איש דברים. הלא דיבר עם הש"י גם אז. רק להיפוך לדבר לפרעה ולהכניס מאמר ה' בלשון המובן לפרעה זה לא הי' קודם יצ"מ ונתינת התורה [כמ"ש בזוה"ק שהדיבור הי' בגלות ע"ש וארא] **ועתה כתי' הואיל כו' באר כו' התורה. פי' ז"ל בשבעים לשון שהכניס אור התורה בכל הלשונות. וזה כל ענין משנה תורה שחזר התורה כמו שנתקבלה בישראל, כי דברי התורה אין שיעור לקדושתם. וכפי מה שקיבלו בנ"י החזיר עמהם והמשיך הארת התורה בעצמותם. וכ' במדרש וכי לא דיבר משה רק אלה הדברים רק דברי תוכחות ע"ש. ופי' תוכחות שנכנס הדבר בתוך האדם ...וכתי' אל כל ישראל שהכניס בהם דברי התורה. במדבר בערבה כו' אף המקומות שחטאו שם [ד"ע יש דברי תורה שנובעים אפי' מהחטאים}. האיר גם שם דברי התורה שנותנת חיים ורפואה כנ"ל. ושמעתי מאא"ז מו"ר ז"ל עמ"ש בשבעים לשון פי' להם. ומה נצרך זה. רק שיש לע' אומות ע' מדרגות להתנגד להקדושה. ומרע"ה המשיך אור התורה שיוכלו להתדבק בה אף שיהיו בגלות תחת כל אומה כו' ע"ש. ...**

**ספר שם משמואל פרשת דברים - שנת תרע"ה**

**במדרש תנחומא, יתברך שמו של ממ"ה הקב"ה יתברך ויתעלה זכרו, שכל הנסים שעשה לישראל במדבר כך עתיד לעשות להם בציון, במדבר כתיב אלה הדברים ובציון כתיב אשים מחשך לפניהם לאור ומעקשים למישור אלה הדברים עשיתים ולא עזבתים.** ואינו מובן מה שייכות ומה ענין זה לזה:

ונראה לפרש עפ"י מה שהגיד כ"ק אבי אדמו"ר זצללה"ה **שמשנה תורה באשר משה מפי עצמו אמרה נראה שהיא אמצעי בין תורה שבכתב לתורה שבע"פ**, עכת"ד.

**ספר מצוות קטן מצוה א**

**יום ראשון. מצות התלויות בלב**

**לידע שאותו שברא שמים וארץ הוא לבדו מושל מעלה ומטה ובד' רוחות כדכתיב (שמות כ') אנכי ה' אלקיך וגומר, וכתיב (דברים ד') וידעת היום והשבות אל לבבך כי ה' הוא האלקים בשמים ממעל ועל הארץ מתחת אין עוד. ... והוא הוציאנו ממצרים ועשה לנו כל הנפלאות ואין אדם נוקף אצבעו מלמטה אלא אם כן מכריזין עליו מלמעלה שנאמר (תהילים ל"ז) מה' מצעדי גבר כוננו. ובזה תלוי מה שאמרו חכמים (שבת דף לא) ששואלין לאדם לאחר מיתה בשעת דינו צפית לישועה. והיכן כתיב מצוה זו. אלא ש"מ בזה תלוי, שכשם שיש לנו להאמין שהוציאנו ממצרים דכתיב אנכי ה' אלקיך אשר הוצאתיך וגומר. ועל כרחין מאחר שהוא דיבורג), הכי קאמר, כשם שאני רוצה שתאמינו בי שאני הוצאתי אתכם כך אני רוצה שתאמינו בי שאני ה' אלקיכם ואני עתיד לקבץ אתכם ולהושיעכם. וכן יושיענו ברחמיו שנית, כדכתיב (דברים ל') ושב וקבצך מכל העמים וגומרד).**

**צרור המור על במדבר פרק לג פסוק א**

ולפי שלא יאמר אדם בספורי התורה וכיוצא בהם, שהם דברים מיותרים ושלא לצורך, רצה לחתום התורה באלו המסעות ולכתוב בהם שנכתבו ע"פ ה'. ואחר שאלו המסעות אין בכל התורה כולה דבר שיראה שהוא שלא לצורך כמו אלו המסעות, אחר שכבר נזכרו בתורה. ומה צורך לחזור ולכתבם בכאן, אם לא היה בהם צורך גדול גלוי ומפורסם או נעלם מעיני כל רואה, אחר שכתב שנכתבו ע"פ ה'.... וכן נראה שנכתבו בכאן אלו המסעות בשם ה', להשרישנו שרש ובטחון גדול בגאולה העתידה, ובענין הצרות העוברות עלינו, ולחזק ידים רפות. לפי שהשם צופה ומביט עד סוף כל הדורות וראה הגליות שיעברו עלינו, ובפרט הגלות הרביעי החזק. וכתב אלו המסעות להבטיחנו בטחון גדול וחזק, כי אע"פ שנעבור צרות רבות ורעות, השם יחיינו ויוציאנו מגלותינו. כמו שעשה ביציאת מצרים...

**שפתי כהן על דברים פרק א פסוק ה**

ואמר באר את התורה הזאת לאמר. **מאי לאמר לאמר להם לישראל, שכל מי שיכול לעשות ביאור על התורה יעשה שכולם קיבלו בסיני**, כמו שאמרו ז"ל (ויקרא רבה כ"ב, א') אפילו מה שתלמיד ותיק אומר בפני רבו הכל קיבלו בסיני, אם כן אם יעשה ביאור על התורה אינו שלו אלא כפי מה שקיבלה נשמתו והכל הלכה למשה מסיני כי משה הוא כלל כל ישראל:

**ספר דברים פרק א**

**(ט) וָאֹמַר אֲלֵכֶם בָּעֵת הַהִוא לֵאמֹר לֹא אוּכַל לְבַדִּי שְׂאֵת אֶתְכֶם:**

**רש"י על דברים פרק א פסוק ט**

**(ט) ואומר אליכם בעת ההיא לאמר - מהו לאמר אמר להם משה לא מעצמי אני אומר לכם אלא מפי הקב"ה:**

**לא אוכל לבדי וגו' - אפשר שלא היה משה יכול לדון את ישראל אדם שהוציאם ממצרים וקרע להם את הים והוריד את המן והגיז את השליו לא היה יכול לדונם אלא כך אמר להם ה' אלקיכם הרבה אתכם הגדיל והרים אתכם על דייניכם נטל את העונש מכם ונתנו על הדיינים וכך אמר שלמה כי מי יוכל לשפוט את עמך הכבד הזה אפשר מי שכתוב בו ויחכם מכל האדם אומר מי יוכל לשפוט וגו' אלא כך אמר שלמה אין דייני אומה זו כדייני שאר האומות עובדי כוכבים שאם דן והורג ומכה וחונק ומטה את דינו וגוזל אין בכך כלום אני אם חייבתי ממון שלא כדין נפשות אני נתבע שנאמר וקבע את קובעיהם נפש:**

{אמר המלקט: מה זה "הגדיל והרים אתכם על דייניכם"? ועוד במה מתקיימים ההגדלה הזאת ע"י שהם נענשים במקום הבעלי דינים? וע"ק האיך הדיינים נענשים במקום הבעלי דין?. אלא דנראה דבתרבויות העולם השופט עומד מעל העם והעם ככלום כנגדו. תפקידו כאן להעמיד סדר ואם יש טעות בדין לא נורא. הרי עדיף סדר במקום איש הישר בעיניו יעשה. ואם הטעות נגרם ע"י פעולות הבעלי דין הרי כל האשמה עליהם. אבל בתורה זה אחרת. הדין בין שני בעלי דין היא היא הרחבת התורה עצמה. וכמו שיש הרחבת התורה בלשונות העולם וכמו שיש הרחבת התורה מתוך תרבויות העולם וכמו שיש הרחבת התורה מתוך תהליך התוכחה על מעשה רע ככה יש הרחבת התורה בדינים בין שני בעלי דינים. א"כ אין נ"מ אם משה בכחו כאב לכל הנביאים או שלמה מכחו כהחכם מכל אדם יכול לפסוק את הדין הרי אם בנ"י לא יקבלו את הדין בצורה נכונה הרי הפסדנו את התחום הזה של הרחבת התורה בבריאה. אבל ע"י מינוי דיינים מתוכם יהיו יותר מקובלים ומכובדים בעיניהם ודו"ק –}

**ספר דברים פרק א**

**(יב) אֵיכָה אֶשָּׂא לְבַדִּי טָרְחֲכֶם וּמַשַּׂאֲכֶם וְרִיבְכֶם:**

**(יג) הָבוּ לָכֶם אֲנָשִׁים חֲכָמִים וּנְבֹנִים וִידֻעִים לְשִׁבְטֵיכֶם וַאֲשִׂימֵם בְּרָאשֵׁיכֶם:**

**(יד) וַתַּעֲנוּ אֹתִי וַתֹּאמְרוּ טוֹב הַדָּבָר אֲשֶׁר דִּבַּרְתָּ לַעֲשׂוֹת:**

**רש"י על דברים פרק א פסוק יד**

(יד) ותענו אותי וגו' - חלטתם את הדבר להנאתכם היה לכם להשיב רבינו משה ממי נאה ללמוד ממך או מתלמידך לא ממך שנצטערת עליה אלא ידעתי מחשבותיכם שהייתם אומרים עכשיו יתמנו עלינו דיינין הרבה אם אין מכירנו אנו מביאין לו דורון והוא נושא לנו פנים:

לעשות - אם הייתי מתעצל אתם אומרים עשה מהרה: